Hagnaður hátæknifyrirtækisins Skagans nam 339 milljónum króna í fyrra og jókst um 37 prósent á milli ára . Fyrirtækið , sem þróar , framleiðir og selur tækjabúnað fyrir matvælaiðnaðinn , einkum fiskvinnslu , velti um 5,7 milljörðum króna á árinu borið saman við 4,3 milljarða árið 2016 , að því er fram kemur í nýbirtum ársreikningi þess . Stjórn fyrirtækisins hefur lagt til að á þessu ári verði allt að 340 milljónir króna greiddar í arð til hluthafa , félagsins IÁ Hönnunar , en það er í eigu Ingólfs Árnasonar , stofnanda og framkvæmdastjóra Skagans , og eiginkonu hans .